《感春》
宋代·李复

桐花开最晚，香泛已羃羃。
高榆散枯钱，狼藉走荒陌。
闻歌情亦散，对酒意不怿。
非伤春遽回，第觉老相逼。
愿诉东皇君，抚辔留归迹。
百年虽无多，亦稍缓偪侧。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。